Anno Domini millesimo ducentesimo septuagesimo nono statuta sunt haec apud Cistercium in Capitulo generali. 1.  In primis, statuit et ordinat Capitulum generale quod diffinitioni anno praeterito factae contra conversos in carnali contagio deprehensos, hoc additur ; quod propter deformationem habitus, cappae fiant eisdem aliquantulum longiores. 2.  Item, diffinitioni anno praeterito factae de venditione lanarum hoc additur, quod poterunt vendi ad terminos longiores, et maior quantitas pecuniae quam valeant uno anno recipi, dum tamen in aliis usibus quam in solvendis debitis a quacumque persona Ordinis expendi minime praesumatur. 3.  Diffinitio facta anno praeterito de scriptoriis penitus revocatur. 4.  Diffinitio anno praeterito facta de abbatibus Hispaniae penitus revocatur, sed veniant ad Capitulum sicut ab antiquo consueverant. 5.  Auctoritate Capituli generalis iniungitur abbati Grandisylvae, ut praecipiat coabbati suo de Regali Murciae qui dicitur verberasse quemdam conversum de Firmitate, ut veniat ad Capitulum anno quo tenetur, et in dicto Capitulo super hoc se recognoscat. Abbas autem de Bella pertica infra festum Omnium Sanctorum hoc denuntiet eidem abbati de Grandisylva, auctoritate Capituli generalis ; et si percussit, abstineat a divinis quousque cum ipso fuerit dispensatum. 6.  Auctoritate Capituli generalis praecipitur abbati de Kykistal, ut summam pecuniae in qua tenetur reverendo patri domino Iordano cardinali solvat eidem integraliter infra Pascha, alioquin ex tunc noverit se suspensum. 7.  Compositionem factam inter abbatem de Sancto Salvatore et abbatem de Geriponte confirmat et approbat Capitulum generale, prout in eorum litteris continetur. 8.  Compositionem factam inter abbatem Mellifontis et abbatem de Magio, videlicet quod abbatia de Sancta Cruce sit de cetero filia Mellifontis, et abbatiae de Kyrie eleison et de Surio sint filiae de Magio, confirmat et approbat Capitulum generale. 9.  Abbas de Abraham qui non venit ad Capitulum anno quo debuit, nec solvit decimam, deponitur in instanti. 10.  Fratri Guillelmo quondam abbati de Sancto Andrea prope Ianuam ad supplicationem bonorum de misericordia conceditur, ut in aliqua alia domo Ordinis valeat profiteri. 11.  Super promotione abbatis de Buxeria qui fuit conspirator, ut dicitur, de Coquessale, de Forda, et de Tinterna et de Neth abbatibus committitur ut ad dictum locum personaliter accedentes, correctione praevia, faciant quod secundum Deum et Ordinem viderint expedire auctoritate Capituli generalis. 12.  Item, quaestionem in Capitulo factam, quod importet illud quod dicitur : per censuram Ordinis, sic intelligit Capitulum generale quod abbas et omnes officiales maiores domus possint suspendi et etiam excommunicari. 13.  Diffinitio facta quod monachi non possint mitti nisi de biennio in biennium ad visitandum, totaliter revocatur. 14.  Cum abbas de Camberone conquestus fuerit Capitulo generali quod abbas et conventus de Dunis iniuriantur eidem super viginti bonariis mori occasione cuiusdam compositionis seu divisionis factae inter ipsos et quosdam alios, patri abbati committitur, scilicet domino Claraevallis, auctoritate Capituli generalis, ut per se vel alios negotium ipsum fine debito terminare procuret. 15.  Diffinitio anno praeterito edita contra fratrem Humbertum quondam Casaenovae, et fratrem Guillelmum de Ripalta abbates, sic temperatur quod possint in finibus Lombardiae licite remanere. 16.  Abbas de Locedio qui summam sibi impositam pro subsidio Terrae sanctae plenarie non solvit, deponitur in instanti. De Stapharda et de Sancto Severo et de Sancto Andrea abbates hoc eidem denuntient. Si rebellis fuerit, ipsum excommunicent auctoritate Capituli generalis. 17.  Sententiam anno praeterito latam contra fratrem Nicolaum quondam abbatem Clarifontis, ad preces magnatorum mitigare volens Capitulum generale, abbati suo praecipit firmiter iniungendo ut dictum Nicolaum in claustro teneat ita quod de cetero nec equitet, nec extra monasterium pernoctet. 18.  Committitur abbati de Morimundo ut per se vel per alium ad locum Sanctae Coronae in Bohemia accedat, de monachis et conversis eiusdem domus, qui locum suum inconsulte dimisisse dicuntur, ordinet et disponat quod secundum Deum et Ordinem viderit expedire, ita quod conventum ibidem introducat, si viderit opportunum, et paternitatem dicti monasterii conferat loco cui fundatores ipsius voluerint applicari, non obstante si quando aliud a Capitulo generali extiterit ordinatum, et faciat circa dictum negotium quidquid fuerit faciendum. 19.  Cum clamor validus graviter effrenatae praesumptionis monachorum Prulliaci horribiliter auribus insonuerit Capituli generalis, utpote qui in tantum se disciplinae et obedientiae subduxerint, quod ipsum monasterium venerabile membrum Ordinis, per eos qui famae suae prodigi sunt nimium et salutis, velociter proximat ad ruinam, nisi celeriter eorum malitiis obvietur, ne in immensum impunita temeritas extollatur, domno abbati Cistercii, de Pontigniaco, de Echalleis, de Vallesarnei, de Ioyaco, de Ripatorio abbatibus committit idem Capitulum generale, ut ad locum personaliter accedentes, ibidem statuant et corrigant quae secundum Deum et Ordinem viderint expedire, tam in capite quam in membris, et quos invenerint magis culpabiles taliter punire studeant quod poena eorum ceteros a tam damnabili praesumptione compescat. 20.  Cum olim causam quae inter abbatem Longivadi et abbatissam Bahonis vertitur Capitulum generale abbatibus de C(h)rista et de Ripatorio duxerit committendum, quia firmius est iudicium quo plurimorum sententia confirmatur, abbatem de Albaripa in dicta causa duxit idem Capitulum generale tertium adiungendum. 21.  Excessus monachi de Gratia Dei puniendos, qui litteras saecularium principum super promotione sua dicitur impetrasse, patri suo abbati committit Capitulum generale, ut ipsum animadversione condigna puniat secundum Ordinem et sui demeriti quantitatem. 22.  Auctoritate Capituli generalis praecipitur personis Ordinis universi quod monachum parricidam de Ioravalle, qui relegato a se pietatis officio, abbatem proprium interemit, capiant vel capi faciant, ubicumque inventus fuerit, et perpetuo carceri mancipent et teneant in expensis dicti monasterii, invocato ad hoc, si opus fuerit, auxilio brachii saecularis, et hoc ipsum statuitur de aliis homicidis. 23.  Abbas de Almentaria qui, sicut ex relatione fide dignorum constitit, contra visitatores suos in Capitulo generali se tam imprudenter quam impudenter erexit, qui etiam bona dicti monasterii non solum dilapidat et consumit, verum etiam propriae salutis oblitus vitam ducit enormiter dissolutam ; insuper citatus per iam dictos visitatores suos, ut veniret ad Capitulum generale pro meritis recepturus, non solum venire contempsit, immo et moram suam hucusque voluit excusare, deponitur in instanti. 24.  Quoniam abbas de Brunebach permisit mulieres ingredi monasterium contra Ordinis instituta, abbati Morimundi et patri abbati committitur auctoritate Capituli generalis, ut ad locum personaliter accedentes contra eumdem abbatem faciant quod secundum Ordinem et Deum viderint expedire. 25.  Quaestionem in Capitulo generali propositam, videlicet quid sit agendum si festivitas Annunciationis Beatae Virginis Mariae sabbato ante Ramos Palmarum contigerit evenire, sic determinat Capitulum generale, quod in ipso sabbato fiat de cetero secundum quod in veteribus Usibus continetur. 26.  Abbas de Superado qui propter invaletudinem corporis in suscepto nequit regimine ministrare, qui etiam a sex annis et citra non venit ad Capitulum generale, deponitur in instanti. 27.  Abbas de Benedictione Dei qui se et suos subditos in temporalibus et spiritualibus hactenus male rexit, per cuius etiam negligentiam disciplina Ordinis in eodem loco quam plurimum est collapsa, et fama bona multipliciter denigrata, deponitur in instanti. 28.  Inhibetur abbatibus Ordinis universi, ne de cetero reclusis habitum monialium conferant, vel ipsis aliquatenus benedictionis munus impendant. 29.  Abbas de Keirk et abbas de Leni[no] qui non venerunt ad Capitulum generale quando venire debuerunt, nec solverunt summam sibi impositam, deponuntur in instanti. 30.  Auctoritate Capituli generalis praecipitur abbati de Castro Dei, ut expensas resarciat quas abbas Frigidi montis pro monacho suo falsario capiendo, et etiam retinendo, super sua conscientia dixerit se fecisse, et hoc infra sequens Capitulum generale. 31.  Abbas de Me(l)lone de quo multa enormia Capitulo generali nunciata sunt, deponitur in instanti. 32.  Statuit et ordinat Capitulum generale quod quando fratres de Ordine sancti Guillelmi in Ordine nostro de cetero continget recipi, in probatione complere annum integrum sicut ceteri teneantur, nisi secundum regulam sancti Benedicti fecerint professionem. 33.  Statuit et ordinat Capitulum generale quod monachi studentes in Monte pessulano abbati Vallis magnae per omnia obedientes existant, sicut studentes Parisienses abbati Claraevallis tenentur per omnia obedire, et omnem iurisdictionem et coercitionem habeat super eos, quam dictus abbas Claraevallis super Parisienses hactenus noscitur habuisse. 34.  Statuit et ordinat Capitulum generale quod quando legitur Biblia in refectorio pronuntietur capitulorum numerus a lectore. 35.  Quoniam non absque dolore cordis casus horribilis terribiliter intonuit auribus Capituli generalis, videlicet quod quidam filii iniquitatis non timentes Deum, non homines reverentes, in abbatem de Lucella anno praeterito a Capitulo revertentem manus sacrilegas iniecerunt, et ipsum de equo turpiter deponentes, ignominiose detraxerunt per terram diutius, et tandem detruserunt in carcerem, ipsum ibidem per aliquot dies impie detinentes ; unde Capitulum generale eidem abbati valde condolens, et non solum illi, sed etiam toti collegio iniuriam reputans esse factam, committit abbati de Loco crescenti quatinus cum litteris Capituli generalis personaliter accedat ad dominum archiepiscopum Bisuntinensem et ad dominum comitem Burgundiae, et ad alios principes in communibus expensis procuret pro viribus, quod tantus excessus animadversione congrua puniatur, et passo iniuriam conveniens fiat satisfactio secundum Deum et Ordinis honestatem. 36.  Statuit et ordinat Capitulum generale quod monachi vel conversi, qui de nocte de monasterio egredi convincuntur, tamquam deprehensi in manifesto carnis contagio puniantur. 37.  De fratre Stadeo monacho de Fonte vivo, de quo multa enormia sunt Capitulo nuntiata, abbati patri et abbati proprio praecipitur quatinus dictum monachum ad claustrum revocent tenendum in arctissima disciplina, advocato ad hoc, si opus fuerit, auxilio brachii saecularis, et ipsum digne puniant pro excessibus iam commissis. 38.  Quaestionem in generali Capitulo propositam, videlicet qualiter se habere debeant monachi qui de dispersione in monasteriis remanserint, sic determinat idem Capitulum generale, quod in claustro, dormitorio, oratorio, silentium more solito teneant, et omnes in refectorio comedant, nec comedant pisces emptos, post Completorium nullus loqui audeat, missa in conventu quotidie celebretur, pulsetur ad omnes horas canonicas, et in oratorio solemniter decantentur, et si fuerint duodecim monachi vel amplius observantias Ordinis per omnia prosequi teneantur. 39.  Inhibetur fratri Michaeli, qui sibi hactenus abbatis officium in domo de Spano irrationabiliter usurpavit, ne se gerat ulterius pro abbate. 40.  Auctoritate Capituli generalis committitur abbati de Valvalee ut abbatem de Dora, et alios qui solvere renuunt portionem sibi impositam pro eximio facto domino regi Angliae et etiam imponendam pro libertatibus Ordinis defendendis, per censuram Ordinis [compellere] non omittat. 41.  Diffinitioni olim editae de mutuo non contrahendo ad usuras hoc additur, quod nullus audeat mutuum ad usuras contrahere, nec sigillum suum aliquatenus obligare, nisi de patris abbatis licentia speciali, et quod monachi vel conversi non recipiantur aliquatenus in abbatiis quae obligatae fuerint ad usuras. Patres vero abbates vel visitatores, si invenerint quemquam mutuum ad usuras contraxisse, seu post talem contractum aliquem recepisse, eodem anno causam mutuandi et quantitatem mutui, et si quem receperint, teneantur renuntiare Diffinitoribus Capituli generalis. 42.  Cum Ordo nec velit, nec debeat sustinere, quod illustrissimum regem Francorum, cuius beneficiis vivit Ordo, et plus per eum quam per aliquem alium principem de mundo in bono statu dignoscitur conversari, ne quisquam praesumat ausu temerario blasphemare, auctoritate Capituli generalis visitatoribus Obazinae committitur ut personaliter accedentes ad dictum locum, inquirant diligentius utrum abbas Obazinae verba blasphemiae contra dominum regem Francorum protulerit, et si ipsum invenerint culpabilem, ipsum debita animadversione secundum discretionem suam studeant castigare. 43.  Cum quidam casus enormis acciderit in domo de Scala Dei, abbati Morimundensi committitur quod per se vel per alium, quos in illo casu culpabiles invenerint puniat secundum quod viderit expedire. 44.  Finem litibus cupiens imponere Capitulum generale, ne partes ultra modum graventur laboribus et expensis super querela quae inter abbatem de Grandi prato et abbatissam de Valle Beatae Mariae ordinat et diffinit quod utraque pars per iuramentum suum offerat in medium quidquid de bonis illius matronae defunctae habuit quoquo modo, quo facto per abbatem Veteris Montis et Loci Sancti Bernardi ad hoc eligendum utrique parti media pars omnium bonorum dictorum integraliter et fideliter assignetur, et ne altera pars expensas in lite factas alteri respondere teneatur, sententiae et processus hactenus habiti revocantur. 45.  Super excessibus gravissimis abbatis de Alcubacia nuntiatis Capitulo generali patri abbati committitur, ut per se vel per alium in sua visitatione super his inquirat diligentius veritatem, et ipsum per depositionem aut alio modo puniat secundum quod demeruerit eius culpa. 46.  De mittendo ad Curiam romanam, discretioni domini abbatis Cistercii et quatuor primorum abbatum committitur quod ibidem mittant quando viderint expedire. 47.  Petitio abbatis de Brolio, qui petit absolvi a susceptione hospitum per triennium, exauditur. 48.  Petitio abbatis de Porta Coeli, qui petit absolvi a susceptione hospitum per triennium, exauditur. 49.  Petitio abbatis de Valle salutis, qui petit semel remanere de Capitulo, exauditur. 50.  Petitio abbatis de Prato [benedicto], qui petit quod domina Migella nuper defuncta possit habere missam quotidianam pro defunctis in domo sua, exauditur. 51.  Petitio abbatis de Trap[p]a, qui petit absolvi a susceptione hospitum per triennium, dummodo revocet conventum suum, exauditur. 52.  Petitio abbatis de [S. Benedicto in monte] Favali, qui petit semel remanere de Capitulo, exauditur. 53.  Petitio comitissae Flandriae, quae petit quod filia sua monialis F(e)linensis non transferatur ad aliud monasterium, nec contra voluntatem suam assumatur ad alicuius monasterii regimen, exauditur. 54.  Petitio abbatis Sancti Galgani, qui petit historiam sancti Galgani decantari in domo sua, exauditur. 55.  Petitio abbatis de Caritate, qui petit anniversarium comitissae Antissiodorensis fieri in domo sua, exauditur. 56.  Petitio comitissae Britanniae, quae petit quod abbatia sua monialium quam fundavit in Britannia sit filia Eleemosynae, exauditur. 57.  Petitio abbatis de Bethania, qui petit dispersionem conventus sui, exauditur. 58.  Petitio abbatis de Alto fonte qui petit absolvi a susceptione hospitum per quinquennium, exauditur. 59.  Petitio comitis Alaconensis, qui petit unam missam pro defunctis post obitum suum a singulis sacerdotibus Ordinis universi, exauditur. 60.  Petitio abbatis de Dunis, qui petit dispersionem conventus sui, exauditur. 61.  Petitio abbatis Vallium Sarnay, qui petit absolvi a susceptione hospitum per triennium, exauditur. 62.  Petitio abbatis de U(l)trina valle, qui petit dispersionem conventus, sui exauditur. 63.  Petitio comitis et comitissae Drocarum, qui petunt anniversarium suum fieri in Ordine post obitum suum, et in rotulo annotari, exauditur. 64.  Petitio abbatis Amelonon, qui petit quod possit recipere conversos in domo sua, exauditur. 65.  Petitio regis Maioricarum, qui petit unum conversum de domo Fontis frigidi, dummodo honestis deputetur officiis, exauditur. 66.  Petitio nobilis viri domini Petri Torneline, qui petit unum monachum de Sancto Albino, exauditur. 67.  Petitio abbatis de Loco Dei, qui petit quod possit mittere conversum suum qui interfecit hominem corpus proprium defendendo, ad impetrandum absolutionis beneficium, exauditur. 68.  Petitio abbatis de Galneri Villerio, qui petit absolvi a susceptione hospitum per triennium, exauditur. 69.  Petitio abbatis [Vallis] Sancti Lamberti, qui petit dispersionem conventus sui, exauditur. 70.  Petitio abbatis de Forda, qui petit semel remanere de Capitulo, exauditur. 71.  Petitio domini Ioannis de Kirkemby, clerici domini regis Angliae, qui petit quod anniversarium antecessorum suorum fiat per totum Ordinem, exauditur. 72.  Petitio comitis de Lucemboch, qui petit unum monachum de Aurea valle, exauditur. 73.  Petitio abbatis de Beatitudine, qui petit semel remanere a Capitulo, exauditur. 74.  Petitio abbatis de Rupe Casselii, qui petit semel remanere a Capitulo, exauditur. 75.  Petitio domini Mathaei cardinalis, qui petit habere plenum servitium per totum Ordinem post eius obitum, exauditur. Item, conceditur eidem quod una missa de Beata Virgine dicatur pro eo in singulis domibus Ordinis universi. 76.  Auctoritate Capituli generalis praecipitur abbatibus Ordinis universi, quatinus de summa pecuniae sibi imposita pro subsidio Terrae sanctae anno futuro in Divione satisfaciant ante recessum Capituli generalis ; alioquin sententiam depositionis noverint se incurrisse. 77.  Petitio domini episcopi Sedunensis qui petit unum monachum et unum conversum de Ordine exauditur, ita quod conversum de Alto Cresto habeat et monachum de alio monasterio ubi duxerit eligendum. 78.  Compositionem factam inter abbatem de Signiaco et abbatem de Valle regis confirmat et approbat Capitulum generale. 79.  In primis, querela abbatis de Voto in Hybernia contra abbatem de Vandonay, de Arvi campo et de Kyrie [eleison] committitur, etc. 80.  Querela abbatis de Surio contra abbatem de Portu Sanctae Mariae, de Arvi campo et de Voto in Hybernia abbatibus committitur, etc. 81.  Querela abbatis de Stella contra abbatem de Fonte Ioannis, de Misericordia Dei et de Bona valle in Pictavia abbatibus committitur, etc. 82.  Querela abbatis de Maceriis contra abbatem de Benedictione Dei, de Monte petroso et de Septem Fontibus abbatibus committitur, etc. 83.  Querela abbatis de Varennis contra abbatem de Pratea, abbati de Albis petris committitur, etc. 84.  Querela abbatis de Alta cumba contra abbatissam de Bitumine, de Bona valle et de Chasreto abbatibus committitur, etc. 85.  Querela abbatis de Choro Benedicti contra abbatem de Albo tractu, de Arvi campo et de Voto in Hybernia abbatibus committitur, etc. 86.  Querela abbatis Populeti contra abbatissam Vallis bonae, de Crucibus et Fontis clari abbatibus committitur, etc. 87.  Inspectio loci in quo fundare abbatiam monachorum nobilis vir dux Rusciae, de Andrea et de Vascoriis abbatibus committitur, etc. 88.  Inspectio loci, in quo fundare intendit abbatiam monialium archiepiscopus et scabini Colonienses, de [veteri] Campo et de Valle Dei abbatibus committitur, etc. 89.  Inspectio loci in quo fundare intendit abbatiam monachorum Iohemto Ioseph et Andreas fratres barones de Polonia, de Buch et de Paradiso abbatibus committitur, etc. 90.  Inspectio loci in quo fundare intendit abbatiam monachorum nobilis vir Bondoac in Bohemia, de Pomo et de Hilaria abbatibus committitur, etc. 91.  Inspectio loci in quo fundare intendit abbatiam monachorum *episcopus* Constantiensis, de Lucel[l]a(n) et de Porta coeli abbatibus committitur, etc. 92.  Inspectio locorum ad quos transferre intendit abbas Sancti Galgani duo monasteria monialium, videlicet de Sancta Maria Magdalene in Cellibus, et de Sancto Bernardo, de Septimo et de Mir[t]eto abbatibus committitur, etc. 